Driftsselskapet Keolis, Bybanen og Hordaland Fylkeskommune er innkalt til et møte etter at Statens jernbanetilsyn i flere revisjoner har påpekt mangler i vedlikeholdet av bybanevognene.

– Problemet ligger i samarbeidet og uklare ansvarsforhold mellom partene, forteller direktør i Jernbanetilsynet, Erik Reiersøl-Johnsen.

– Keolis har ikke styr på vedlikeholdet. Det er mangel på kontraktuelle forpliktelser i kontrakten mellom Bybanen og Keolis, sier Reiersøl-Johnsen til Fanaposten.

– Må rydde opp

Han forteller at avviket er påpekt i en rekke rapporter, og nå tvinges tilsynet til å sette hardt mot hardt.

– Dette må det ryddes opp i. Dette er en sikkerhetsutfordring, og det kan vi på ingen måte godta. Alt som har med sikkerhet å gjøre er veldig alvorlig, sier Reiersøl-Johnsen.

I rapporten fra Jernbanetilsynet står det blant annet:

«For å sikre videre kjøring på Bybanens infrastruktur er det viktig at partene snarlig kan etablere styring av kjøretøyvedlikeholdet som tilfredsstiller kravene i jernbanelovgivningen.»

– Betyr det at dere vurderer å stenge Bybanen?

– Vi vurderer det, ja, sier Reiersøl-Johnsen.

– Alvorlig

Håkon Rasmussen, fylkesdirektør for samferdsel i Hordaland fylkeskommune, sier de tar saken på største alvor.

– Vi tar funnene fra tilsynet alvorlig og jobber for å få dem lukket så snart som mulig. Det er allerede avtalt et møte mellom partene, sier han.

Bybanen drives etter et prinsipp der det offentlige eier både skinnegang, vogner og all annen infrastruktur, mens driften settes ut på anbud. Dette er en modell som blir stadig mer vanlig i offentlig transport.

– Konstellasjonen rundt eierskap, vogneier, drift og så videre, krever at partene setter seg ned og snakker sammen. Løsningen er ganske lik den de har i Oslo sporveier, og det er det samme vi vil se i offentlig jernbane fremover. For at dette skal fungere, må samarbeidet være godt, sier Reiersøl-Johnsen.

Det er der det skranter i Bergen.

– Vi opplever at partene ikke har tilstrekkelig dialog seg imellom.

Tror på løsning

Han forteller at de har hatt noen av de samme dilemmaene i Oslo som de nå har i Bergen, men at det løste seg.

– Vi har hatt en tilsvarende dialog i Oslo, og det var ikke den store utfordringen å få det på plass.

Han har håp om at de skal komme til en løsning, før det eventuelt går mot total stopp på bybaneskinnene.

– Jeg tror vi skal finne løsninger som er farbar for Keolis, Bybanen og Hordaland fylkeskommune.

– Samarbeider godt

Ivar Gubberud, sikkerhets- og kvalitetssjef i Bybanen AS, mener partene i bybanekonstellasjonen samarbeider godt.

– Keolis har ansvar for å drifte vognene, mens Stadler er deres vedlikeholdsoperatør. I seks år har dette gått direkte mellom partene. Det har vært en veldefinert avtalestruktur og alt har etter vårt syn fungert greit, mener Gubberud.

Jernbanetilsynet har krevd presiseringer i dette avtaleverket, noe Gubberud mener er på plass.

– Jernbanetilsynet uttaler i ganske klare ordelag at de mener samarbeidet ikke fungerer. Er dere overrasket over den reaksjonen?

– Jeg vil tro de sikter til at prosessen har tatt litt lang tid. Det er Keolis som har ansvaret for å få resultatet frem, og vi har bidratt hele tiden, stått til rådighet og respondert raskt. Det har tatt litt lang tid, men det har ikke vært noen samarbeidsproblemer mellom partene.

Keolis besvarte ikke Fanapostens henvendelser mandag.